CELEX: 62013CN0412
Language: el
Date: 2013-07-19 00:00:00
Title: Υπόθεση C-412/13 P: Αναίρεση που άσκησε στις 19 Ιουλίου 2013 η Franz Wilhelm Langguth Erben GmbH & Co. KG κατά της αποφάσεως που εξέδωσε το Γενικό Δικαστήριο (πέμπτο τμήμα) στις 20 Φεβρουαρίου 2013 στην υπόθεση T-378/11, Franz Wilhelm Langguth Erben GmbH & Co. KG κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

12.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 298/3
            
         Αναίρεση που άσκησε στις 19 Ιουλίου 2013 η Franz Wilhelm Langguth Erben GmbH & Co. KG κατά της αποφάσεως που εξέδωσε το Γενικό Δικαστήριο (πέμπτο τμήμα) στις 20 Φεβρουαρίου 2013 στην υπόθεση T-378/11, Franz Wilhelm Langguth Erben GmbH & Co. KG κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   (Υπόθεση C-412/13 P)
   2013/C 298/04
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσα: Franz Wilhelm Langguth Erben GmbH & Co. KG (εκπρόσωποι: R. Kunze και G. Würtenberger, δικηγόροι)
   
      Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της 20ής Φεβρουαρίου 2013, με την οποία απορρίφθηκε η προσφυγή κατά της αποφάσεως του τετάρτου τμήματος προσφυγών του ΓΕΕΑ της 10ης Μαΐου 2011 (υπόθεση R 1598/2010-4) σχετικά με διεκδίκηση της αρχαιότητας προγενέστερων σημάτων,
            
         
               —
            
            
               να καταδικάσει το αναιρεσίβλητο στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Η παρούσα αίτηση αναιρέσεως βάλλει κατά της αποφάσεως του Γενικού Δικαστηρίου με την οποία απορρίφθηκε η προσφυγή της αναιρεσείουσας με αίτημα την ακύρωση της αποφάσεως του τετάρτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 10ης Μαΐου 2011, σχετικά με διεκδίκηση της αρχαιότητας προγενέστερων σημάτων στο πλαίσιο της αιτήσεως καταχωρίσεως του εικονιστικού σημείου MEDINET ως κοινοτικού σήματος.
   Το Γενικό Δικαστήριο παρέβη το άρθρο 34 του κανονισμού για το κοινοτικό σήμα (ΚΚΣ) (1), καθότι έκρινε ότι η διάταξη αυτή πρέπει να ερμηνεύεται συσταλτικώς και, επομένως, δεν παρέχει τη δυνατότητα να λαμβάνεται υπόψη η αρχαιότητα ενός τμήματος του προγενέστερου εθνικού σήματος. Επιπλέον, το Γενικό Δικαστήριο παρέβη την υποχρέωση αιτιολογήσεως που υπέχει δυνάμει του άρθρου 75 ΚΚΣ, καθότι έλαβε την απόφασή του βάσει ατελών πραγματικών και νομικών εκτιμήσεων. Τέλος, η απόφαση του Γενικού Δικαστηρίου χωρίς επ’ ακροατηρίου συζήτηση συνιστά παράβαση του άρθρου 77 ΚΚΣ.
   
      (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (ΕΕ L 78, σ. 1).